**Ministru kabineta noteikumu projekta “Grozījumi Ministru kabineta 2015. gada 14. jūlija noteikumos Nr.407 “Augstskolu, koledžu un studiju virzienu akreditācijas noteikumi”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts “Grozījumi Ministru kabineta 2015. gada 14. jūlija noteikumos Nr.407 “Augstskolu, koledžu un studiju virzienu akreditācijas noteikumi” (turpmāk – projekts) ir izstrādāts saskaņā ar:  1) ar Augstskolu likuma 9. panta pirmo daļu, 55.3 panta devīto daļu un Izglītības likuma 14. panta 8. un 10. punktu un 27. pantu;  2) Izglītības attīstības pamatnostādņu 2014.-2020. gadam īstenošanas plāna 2015.-2017. gadam (apstiprināts ar Ministru kabineta 2015. gada 29. jūnija rīkojumu Nr.331) (turpmāk – pamatnostādnes) IV daļas 3.1.8.apakšpunktu, kas paredz līdz 2017. gada 30. decembrim veikt nacionālās kvalitātes nodrošināšanas aģentūras darbības izvērtēšanu iekļūšanai Eiropas augstākās izglītības kvalitātes nodrošināšanas reģistrā[[1]](#footnote-1) (turpmāk – EQAR). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Augstskolu, koledžu un studiju virzienu akreditācijas procedūru regulē Ministru kabineta 2015. gada 14. jūlija noteikumi Nr. 407 “Augstskolu, koledžu un studiju virzienu akreditācijas noteikumi” (turpmāk – MK noteikumi), kas noteic, ka augstskolu, koledžu un studiju virzienu akreditāciju organizē nodibinājums “Akadēmiskās informācijas centrs” (turpmāk – centrs). Papildus minētajam MK noteikumi nosaka augstskolu un koledžu akreditācijas kārtību, studiju virzienus augstākajā izglītībā, studiju virzienu akreditācijas un ārpuskārtas akreditācijas kārtību, augstskolu, koledžu un studiju virzienu akreditācijas lapu paraugus, kritērijus, pēc kuriem akreditācijas procesā vērtē augstskolas, koledžas un studiju virzienus, studiju akreditācijas komisijas izveidošanas nosacījumus, tiesības un pienākumus, augstskolu, koledžu un studiju virzienu akreditācijā iesaistīto institūciju tiesības un pienākumus.  Ņemot vērā Eiropas Savienības Padomes rekomendācijas par augstākās izglītības reformām, kā arī to, ka Latvija ir Boloņas procesa[[2]](#footnote-2) dalībvalsts un ir apņēmusies nodrošināt kopīgi izvirzītu mērķu sasniegšanu augstākās izglītības kvalitātes jomā, ir būtiski izveidot tādu kvalitātes nodrošināšanas sistēmu, kas atbilst Standartiem un vadlīnijām kvalitātes nodrošināšanai Eiropas augstākās izglītības telpā[[3]](#footnote-3) (turpmāk – Standarti). Līdz ar to Latvijas augstākās izglītības kvalitātes nodrošināšanas institūcijai savā darbībā ir jāievēro Standarti.  Ar Ministru kabineta 2014. gada 3. novembra rīkojuma Nr. 640 “Par koncepciju “Latvijas augstākās izglītības ārējās kvalitātes nodrošināšanas sistēmas pilnveide” 1. punktu tika atbalstīts koncepcijā “Latvijas augstākās izglītības ārējās kvalitātes nodrošināšanas sistēmas pilnveide” ietvertais risinājums - akreditācijas un licencēšanas organizēšanas funkciju nodot centram, kas faktiski pilda nacionālās kvalitātes nodrošināšanas aģentūras funkcijas Standartu izpratnē.  Atbilstoši Augstskolu likuma 9. panta pirmajai prim daļai un 55.3 panta pirmajai prim daļai, augstskolu, koledžu un studiju virzienu akreditācijas procesu organizē centrs. Savukārt centrs, lai nodrošinātu akreditācijas organizēšanu, ir izveidojis departamentu (ar nosaukumu “Augstākās izglītības kvalitātes aģentūra”). Līdz ar to centrs, izpildot Standartu 3.1. un 3.2. apakšpunktu, skaidri nodalījis ārējās kvalitātes nodrošināšanas funkcijas no pārējiem centra darbības veidiem.  Ievērojot Partnerības līguma Eiropas Savienības investīciju fondu 2014.–2020. gada plānošanas periodam (apstiprināts ar Ministru kabineta 2014. gada 19. jūnija rīkojumu Nr.313)[[4]](#footnote-4) 170. punktu[[5]](#footnote-5) un pamatojoties uz Ministru kabineta 2015. gada 18. augusta noteikumiem Nr. 479 “Darbības programmas "Izaugsme un nodarbinātība" 8.2.4. specifiskā atbalsta mērķa "Nodrošināt atbalstu EQAR aģentūrai izvirzīto prasību izpildei" īstenošanas noteikumi”, kas paredz nodrošināt atbalstu EQAR izvirzīto prasību izpildei, t.i., sniedzot atbalstu centram darbības kvalitātes atbalsta pasākumiem un kapacitātes stiprināšanai ar mērķi nodrošināt, ka Latvijas augstākās izglītības kvalitātes nodrošināšanas sistēma atbilst Standartiem, kas nodrošinātu centram kā nacionālās kvalitātes nodrošināšanas aģentūrai iekļūšanu EQAR un vienlaikus kļūstot par Eiropas asociācijas kvalitātes nodrošināšanai augstākajā izglītībā (turpmāk – ENQA) pilntiesīgo biedru.  Lai nodrošinātu centra kā nacionālās kvalitātes nodrošināšanas aģentūras iekļaušanu EQAR, centra darbībām kvalitātes nodrošināšanas jomā, t.sk. licencēšanas un akreditācijas procesam, ir jāatbilst EQAR prasībām, kas izvirzītas kvalitātes nodrošināšanas aģentūrām, un tam ir jāiziet novērtēšana ar mērķi apliecināt centra darbības atbilstību Standartiem, tostarp ir:   1. jābūt oficiāli atzītam no valsts institūciju puses (Standartu 3.2., 3.3. apakšpunkts); 2. jābūt neatkarīgam un jāstrādā autonomi, pilnībā atbildot par savām darbībām un šo darbību rezultātiem, tostarp arī jāizveido lēmumu apstrīdēšanas institūcija (Standartu 3.2., 3.3. apakšpunkts); 3. patstāvīgi neatkarīgi no trešajām personām jāizveido un jāpielieto procedūras un metodes, kā arī jāatlasa eksperti (Standartu 2.4., 3.1., 3.3., 3.6. apakšpunkts); 4. jāizstrādā vērtēšanas kritēriji un to piemērošanas metodika (Standartu 2.2., 2.3., 2.5., 3.3. apakšpunkts); 5. jāizstrādā augstskolas, koledžas un studiju virzienu pašnovērtējuma ziņojumu izstrādes vadlīnijas ( Standartu 2.2., 2.3., 2.5., 3.3. apakšpunkts); 6. jāizstrādā ekspertu grupas kopīgā atzinuma vadlīnijas (Standartu 2.2., 2.3., 2.5., 3.3. apakšpunkts); 7. jāatbild par kvalitātes nodrošināšanas procedūru rezultātiem (Standartu 2.2., 2.3., 2.7. apakšpunkts).   Ņemot vērā minēto, projekts ir izstrādāts, lai nodrošinātu centra darbības atbilstību Standartu prasībām, kā rezultātā centrs iekļūtu EQAR un vienlaikus kļūtu par ENQA pilntiesīgu biedru.  Standarti noteic, ka centram ir jābūt neatkarīgam un jāstrādā autonomi, kā arī tam ir jābūt pilnībā (bez trešo personu ietekmes) atbildīgam par savām darbībām un šo darbību rezultātiem, tostarp arī, tam ir jānodrošina iespēja patstāvīgi atlasīt ārējos ekspertus neatkarīgi no trešajām personām (operacionālā neatkarība), tādēļ centram papildus tiek noteikti šādi uzdevumi:   1. izstrādāt ekspertu kopīgā atzinuma izstrādes vadlīnijas; 2. izstrādāt augstskolu, koledžu un studiju virzienu pašnovērtējuma ziņojuma izstrādes vadlīnijas; 3. atlasīt un apstiprināt augstskolu, koledžu un studiju virzienu ekspertu grupas sastāvā iekļaujamos ekspertus un minētās ekspertu grupas vadītāja kandidatūru.   MK noteikumu 5.2., 5.3. un 8.3. apakšpunkts noteic Augstākās izglītības padomei un studiju akreditācijas komisijas tiesības apstiprināt ekspertus un novērotājus attiecīgajām novērtēšanas procedūrām. Standartu 2.4. punkts noteic, ka kvalitātes nodrošināšanas pamatā ir vispusīgs ekspertu izvērtējums. Ekspertu ieguldījums centra darbā ir izvērtējums no dažādiem skatupunktiem, tostarp no augstskolas, mācībspēku, studentu un darba devēju/nozares profesionāļu puses. Standartu 3.1., 3.3. un 3.6. apakšpunkts noteic, ka neatkarīgi no trešajām pusēm ir jāizstrādā un jāpielieto procedūras un metodes, kā arī jāatlasa eksperti. Saskaņā ar Standartu 3.3. apakšpunktu, aģentūra (centrs) ir atbildīga par galīgajiem kvalitātes nodrošināšanas procedūru rezultātiem. Lai nodrošinātu centra neatkarību, tam ir jāparedz tiesības noteikt studiju virzienu vērtēšanas procesā iesaistītās personas, t.sk. ekspertus un novērotājus. Ņemot vērā minēto, projekts paredz precizēt centra tiesību apjomu, izvēloties ekspertus novērtēšanas procedūrām, kā arī saskaņot Latvijas Studentu apvienības un Latvijas Izglītības un zinātnes darbinieku arodbiedrības pārstāvju dalību augstskolu vai koledžu ekspertu grupas un ekspertu grupas darbā. Jau šobrīd centrs izvirza ekspertus, taču, lai mazinātu birokrātijas slogu, tiek paredzēts, ka centrs arī apstiprina ekspertus, tādējādi, izvairoties no atkārtotās apstiprināšanas AIP vai studiju akreditācijas komisijā.  MK noteikumu 19. un 50. punkts paredz augstskolas vai koledžas tiesības noraidīt augstskolas, koledžas vai studiju virziena izvērtēšanai apstiprinātos ekspertus. Minēto noraidījumu augstskolu un koledžu akreditācijas procesa ietvaros izvērtē Augstākās izglītības padome, jo MK noteikumu 8.2. apakšpunkts noteic tās pienākumu apstiprināt novērtēšanas komisijas (augstskolu vai koledžu ekspertu grupas) sastāvu un tās vadītāju, savukārt studiju virziena akreditācijas procesa ietvaros pieteikto noraidījumu izvērtē studiju akreditācijas komisija, kurai MK noteikumu 6.2. apakšpunktā ir noteikts pienākums apstiprināt novērtēšanas komisijas (ekspertu grupas) sastāvu un tās vadītāju. Ņemot vērā, ka projekts paredz centra pienākumu atlasīt un apstiprināt augstskolu, koledžu vai studiju virzienu ekspertu grupas sastāvu, projekts nosaka centra tiesības cita starpā arī izvērtēt augstskolas vai koledžas iesniegto noraidījumu centra apstiprinātajiem ekspertiem.  Ņemot vērā, ka centram ir nodoti pienākumi atlasīt ekspertus un novērotājus, tiek svītrots 5.2., 5.3., 8.2. un 8.3. apakšpunkts.  Piemērojot MK noteikumus, ir konstatēts, ka tajos ir paredzētas divu komisiju – studiju akreditācijas komisijas un novērtēšanas komisijas, izveide. Praksē šo jēdzienu līdzība rada neskaidrības MK noteikumu piemērotājiem, tādēļ projekts paredz precizēt novērtēšanas komisijas jēdzienu, lietojot saīsinājumu, kas noteic, ka augstskolu vai koledžu akreditācijas gadījumā novērtēšanu veic augstskolu vai koledžu ekspertu grupa, savukārt studiju virzienu akreditācijas procesā – ekspertu grupa. Tādējādi ir veikti atbilstoši redakcionāli precizējumi visā MK noteikumu tekstā.  Piemērojot MK noteikumus, ir konstatēts, ka MK noteikumu 1. pielikumā un 7. pielikumā norādītā informācija nav pietiekama un atbilstoša, lai varētu veikt atbilstības novērtējumu saskaņā ar MK noteikumu 2. un 8. pielikumu, kā arī nav pietiekama, lai veiktu kvalitātes novērtēšanu atbilstoši vērtēšanas kritērijiem. Projekts paredz centra uzdevumu izstrādāt un apstiprināt augstskolu, koledžu un studiju virzienu pašnovērtējuma ziņojuma izstrādes vadlīnijas. Ņemot vērā minēto, tiek svītrots MK noteikumu 1. un 7. pielikums, kā arī precizēts 12.1. apakšpunkts un 39. punkts, kas satur atsauci uz 1. pielikumu.  MK noteikumu 3. pielikums un 9. pielikums noteic augstskolu, koledžu un studiju virzienu vērtēšanas kritērijus. Ārējā kvalitātes nodrošināšana un īpaši tās rezultāti būtiski ietekmē vērtējamo augstskolu un koledžu izsniegto diplomu atzīšanu un absolventu nodarbinātības iespējas. Standartu 2.5. apakšpunkts noteic, ka taisnīguma un uzticamības nolūkā lēmumi jābalsta uz iepriekš noteiktiem un publicētiem kritērijiem, kuri tiek konsekventi interpretēti un tiem jābalstās uz faktiem. Saskaņā ar MK noteikumu 35. un 65. punktu, lēmumus par augstskolas, koledžas vai studiju virziena akreditāciju, atteikumu akreditēt augstskolu, koledžu vai studiju virzienu, vai arī veikt izmaiņas studiju virziena akreditācijas lapā, akreditācijas komisija noformē administratīva akta veidā. Atbilstoši Administratīvā procesa likuma 67. panta trešajai un ceturtajai daļai, administratīvajā aktā norāda pierādījumus, uz kuriem pamatoti secinājumi, un argumentus, uz kuru pamata pierādījumi noraidīti, un to pamato ar Satversmi, likumiem, Ministru kabineta noteikumiem vai pašvaldību saistošajiem noteikumiem, starptautisko tiesību vai Eiropas Savienības normām, kā arī vispārējiem tiesību principiem. Saskaņā ar Standartu 2.2. un 2.5. apakšpunktu, centram ir patstāvīgi un neatkarīgi jāizstrādā vērtēšanas kritēriji.  Augstskolu likuma 55.3 panta devītā daļa paredz Ministru kabineta pienākumu noteikt kritērijus, pēc kuriem akreditācijas procesā vērtē studiju virzienus. Savukārt noteikumu 2.1. apakšpunkts noteic centra pienākumu izstrādāt un savā darbībā ievērot augstskolu un koledžu un studiju virzienu ārējās kvalitātes novērtēšanas metodikas, kuras atbilstoši Noteikumu 5.5. un 8.5. apakšpunktam apstiprina Augstākās izglītības padome un studiju virzienu akreditācijas komisija. Tādējādi, lai nodrošinātu Augstskolu likuma 9. panta pirmās daļas un 55.3 panta devītās daļas, kā arī Standartu prasību izpildi un vienlaikus, lai pilnveidotu novērtēšanas kvalitāti, projektā tiek paredzēti vispārēji augstskolu, koledžu un studiju virzienu vērtēšanas kritēriji, kuru piemērošana tiks noteikta centra izstrādātajā novērtēšanas metodikā. Ņemot vērā minēto, visā noteikumu tekstā atsauce uz vērtēšanas kritērijiem ir papildināta ar atsauci uz centra izstrādātajām novērtēšanas metodikām.. Kā arī precizēts 3. un 9. pielikums, atbilstoši kuriem centrs papildinās novērtēšanas metodiku, iekļaujot tajā augstskolas, koledžas vai studiju virzienu vērtēšanas kritēriju detalizētāku aprakstu un to piemērošanu.  MK noteikumu 56. punkts paredz augstskolas vai koledžas tiesības iesniegt centrā savus iebildumus par novērtēšanas komisijas kopīgo atzinumu, kurus izskata centrs, apkopo izziņā un iesniedz to studiju virziena novērtēšanas komisijai. Savukārt 57. punkts paredz studiju virziena novērtēšanas komisijas (ekspertu grupas) tiesības precizēt kopīgo atzinumu atbilstoši saņemtajiem iebildumiem. MK noteikumu 28. punkts arī paredz augstskolas vai koledžas novērtēšanas tiesības iesniegt iebildumus par novērtēšanas komisijas kopīgo atzinumu. Taču netiek paredzētas novērtēšanas komisijas (augstskolas vai koledžas ekspertu grupas) tiesības precizēt kopīgo atzinumu atbilstoši saņemtajiem iebildumiem. Projekts paredz novērst minēto nepilnību, nosakot augstskolas vai koledžas ekspertu grupas tiesības precizēt kopīgo atzinumu atbilstoši saņemtajiem iebildumiem. Kā arī projekts noteic, ka augstskola vai koledža, iesniedzot iebildumus par konstatētajām ekspertu atzinumā faktu kļūdām, iesniedz iebildumus uzreiz, apkopojot tos atbilstoši 4. pielikumā noteiktai formai. Ir veikti precizējumi 28., 56.,57. un 58. punktā, kā arī projekts papildināts ar 28.1 punktu, saskaņojot redakcijas gan augstskolu un koledžu gan studiju virzienu akreditācijas gadījumos, un, nosakot, ka Augstākās izglītības padome un studiju akreditācijas komisija saņem ekspertu atzinumu, kas ir precizēts atbilstoši augstskolas un koledžas norādēm par faktu kļūdām.  MK noteikumu 44. punktā Izglītības kvalitātes valsts dienestam ir noteikts informācijas sniegšanas termiņš saistībā ar augstskolas vai koledžas pārkāpumiem – piecas darbdienas. Piemērojot MK noteikumus, konstatēts, ka šāds termiņš ir pārāk īss un to nav iespējams pienācīgi ievērot. Tādēļ projekts paredz noteikt garāku termiņu (10 darbdienas), kurā Izglītības kvalitātes valsts dienests sniedz informāciju centram par augstskolas vai koledžas pārkāpumiem.  Standartu 2.6. apakšpunkts noteic ekspertu ziņojuma (MK noteikumos – kopīgā atzinuma) saturu. Cita starpā minētajā ziņojumā ir jāietver arī rekomendācijas aktivitātēm, kuru mērķis ir informēt augstskolu vai koledžu par veicamajām darbībām tās studiju virziena kvalitātes pilnveidei. Izpildot standartu prasības, ekspertu grupa kopīgajā atzinumā informē augstskolu vai koledžu par izvērtēšanas laikā konstatētajiem trūkumiem, kas neietekmē studiju akreditācijas komisijas tiesības pieņemt lēmumu par attiecīgā studiju virziena akreditāciju, kā arī norāda rekomendācijas, kuru ieviešana uzlabotu attiecīgā studiju virziena kvalitāti. MK noteikumu 66. punkts nosaka augstskolas vai koledžas pienākumu pēc centra pieprasījuma iesniegt tajā pārskatu par veiktajām darbībām studiju virziena pilnveidei. Lai centrs varētu īstenot monitoringu par ekspertu grupas sniegto rekomendāciju un norāžu izpildi, projekts paredz papildināt MK noteikumus ar prasību augstskolām vai koledžām informēt centru par to veiktajām darbībām, lai novērstu studiju virziena akreditācijas procesā konstatētos trūkumus un ieviestu ekspertu grupas sniegtās rekomendācijas. Augstskolu likuma 55.3 panta trešā daļa noteic, ja studiju virziena akreditācijas procesā konstatēta augstskolas vai koledžas resursu un spēju neatbilstība normatīvo aktu prasībām, bet tā novēršama studiju virziena akreditācijas termiņa ietvaros, attiecīgais studiju virziens augstskolā vai koledžā tiek akreditēts uz diviem gadiem. Citos gadījumos studiju virzienu akreditē uz sešiem gadiem (Augstskolu likuma 55.3 panta otrā daļa). Lai motivētu augstskolas un koledžas novērst ekspertu grupas konstatētās neatbilstības un ieviest norādītās rekomendācijas, projekts paredz noteikt minēto darbību izpildes termiņu. Vienlaikus tiek noteikts pienākums centram iepazīties ar saņemto informāciju un, konstatējot būtiskus trūkumus, par to informēt studiju akreditācijas komisiju, kura ir tiesīga lemt par studiju virziena akreditācijas statusu.  MK noteikumu 10. pielikumā ir noteiktsstudiju virziena novērtēšanas komisijas kopīgā atzinuma par studiju virziena vērtēšanu saturs (paraugs). Lai nodrošinātu Standartu 22., 2.3. un 3.3. apakšpunkta prasību izpildi, kā arī, lai novērstu MK noteikumu piemērošanas laikā konstatētos trūkumus, projekts paredz centra uzdevumu - izstrādāt ekspertu grupas kopīgā atzinuma izstrādes vadlīnijas. Tādēļ MK noteikumu 10. pielikums ir svītrojams.  2017.gada 1.jūnijā starpinstitūciju sanāksmē izskatot atzinumos izteiktos iebildumus par projektu, vienlaikus tika norādīts jautājums, kas nav tieši saistīts ar projektu, tas ir paredzamais finansiālais slogs 2019.gadā, kurā publisko personu koledžām būs jāveic studiju virzienu un tajās ietilpstošo studiju programmu akreditācija, pamatojoties uz izmaksām, kas noteiktas ar Ministru kabineta 2015. gada 14. jūlija noteikumiem Nr. 409 “Nodibinājuma "Akadēmiskās informācijas centrs" maksas pakalpojumu cenrādis”. Tā kā publisko personu koledžas ir Izglītības un zinātnes ministrijai Iekšlietu ministrijai, Labklājības ministrijai, Veselības ministrijai, Kultūras ministrijai, Zemkopības ministrijai, tad, lai sagatavotos plānojamajām 2019.gada studiju virzienu un tajās ietilpstošo studiju programmu akreditācijas izmaksu segšanai, ir nepieciešams līdz 2017.gada 31.decembrim izvērtēt iespējamos risinājumus prognozējamam finanšu slogam 2019.gadā, nepieciešamības gadījumā, veicot grozījumus attiecīgajos normatīvajos aktos (piemēram, pārskatot studiju izmaksas studiju bāzes finansējuma noteikšanu Ministru kabineta 2006.gada 12.decembra noteikumos Nr.994 “Kārtība, kādā augstskolas un koledžas tiek finansētas no valsts budžeta līdzekļiem” un/vai pārskatot Ministru kabineta 2015. gada 14. jūlija noteikumus Nr. 409 “Nodibinājuma "Akadēmiskās informācijas centrs" maksas pakalpojumu cenrādis”).  Ievērojot minēto, starpinstitūciju sanāksmē tika panākta vienošanās par Ministru kabineta protokollēmuma pievienošanu, kura 2.punktā tiek noteikts uzdevums minētajam ministrijām rast risinājumu plānojamam 2019.gadu finanšu slogam. Latvijas Studentu apvienība ir iekļauta Ministru kabineta protokollēmuma 2.punktā minētā uzdevuma risināšanas procesā, pamatojoties uz tās izteikto priekšlikumu. |
| 3. | Projekta izstrādē iesaistītās institūcijas | Izglītības un zinātnes ministrija un Centrs. |
| 4. | Cita informācija | Projekta saturu ir ietekmējusi laika posmā kopš 2015. gada 14. jūlija Centra uzkrātā pieredze, praksē īstenojot augstskolu, koledžu un studiju virzienu akreditācijas un studiju programmu licencēšanas organizēšanu, kuras laikā ir izkristalizējušies vairāki priekšlikumi līdzšinējās kārtības pilnveidei. Šajā laika posmā ir pieņemti jauni Standarti, kas ir saistoši arī Latvijai kā vienai no Boloņas procesa dalībvalstīm. Līdz ar to ir būtiski nodrošināt Latvijas normatīvā regulējuma saskaņošanu ar Standartiem, kas ir priekšnoteikums Centra iekļaušanai EQAR. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attiecas uz centru, augstskolām un koledžām, studiju akreditācijas komisiju, Augstākās izglītības padomi, Izglītības kvalitātes valsts dienestu, Latvijas Studentu apvienību un Latvijas Izglītības un zinātnes darbinieku arodbiedrību, Latvijas Darba devēju konfederāciju. |
| 2. | Tiesiskā regulējuma ietekme uz tautsaimniecību un administratīvo slogu | Projekta tiesiskais regulējums maina tiesības un pienākumus, kā arī veicamās darbības centram, Augstākās izglītības padomei un Studiju akreditācijas komisijai.  Centram (aģentūrai) administratīvais slogs kopumā paliks nemainīgs, jo centrs esošo cilvēkresursu un finanšu resursu ietvaros izstrādās ekspertu grupas kopīgā atzinuma un augstskolu un koledžu pašnovērtējuma ziņojuma izstrādes vadlīnijas, papildinās novērtēšanas metodikas ar koledžu un studiju virzienu vērtēšanas kritēriju piemērošanu.  Augstākās izglītības padomei un studiju akreditācijas komisijai tas samazināsies, ņemot vērā, ka centrs atlasīs un apstiprinās ekspertus novērtēšanas procedūrām, ka arī centrs izskatīs augstskolu vai koledžu iesniegumus par ekspertu noraidījumiem.  Administratīvais slogs augstskolām un koledžām nemainīsies. |
| 3. | Administratīvo izmaksu monetārs novērtējums | Projekts tiks īstenots esošā budžeta ietvaros. |
| 4. | Cita informācija | Nav. |

|  |  |  |  |  |  |  |
| --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | |
| **Rādītāji** | **2017. gads** | | Turpmākie trīs gadi (tūkst. *euro*) | | |
| **2018** | **2019** | **2020** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar 2017.gadu | Izmaiņas, salīdzinot ar 2017.gadu | Izmaiņas, salīdzinot ar 2017. gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 281 774 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 281 774 | 0 | 0 | 0 | 0 |
| 1.2. valsts speciālais budžets |  | 0 | 0 | 0 | 0 |
| 1.3. pašvaldību budžets |  | 0 | 0 | 0 | 0 |
| 2. Budžeta izdevumi: | 281 774 | 0 | 0 | 0 | 0 |
| 2.1. valsts pamatbudžets | 281 774 | 0 | 0 | 0 | 0 |
| 2.2. valsts speciālais budžets |  | 0 | 0 | 0 | 0 |
| 2.3. pašvaldību budžets |  | 0 | 0 | 0 | 0 |
| 3. Finansiālā ietekme: |  | 0 | 0 | 0 | 0 |
| 3.1. valsts pamatbudžets |  | 0 | 0 | 0 | 0 |
| 3.2. speciālais budžets |  | 0 | 0 | 0 | 0 |
| 3.3. pašvaldību budžets |  | 0 | 0 | 0 | 0 |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 0 | 0 | 0 | 0 |
| 0 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | 1. Projekts tiks īstenots esošā budžeta ietvaros.  2.Plānotais finansējums valsts budžeta 03.00.00 programmā “Augstākā izglītība” apakšprogrammā 03.13.00 “Studiju virzienu akreditācija”:   * 2017.g. – 281 774 *euro* * 2018.g. – 281 774 *euro.*   3. Anotācijas sadaļā III Tiesību akta projekta ietekme uz valsts budžetu un pašvaldību budžetiem minētais finansējums attiecas gan uz licencēšanas, gan akreditācijas procesa nodrošināšanu, tādēļ ir skatāms kontekstā ar Ministru kabineta noteikumu projektu “Grozījumi Ministru kabineta 2015. gada 14. jūlija noteikumos Nr.407 “Augstskolu, koledžu un studiju virzienu akreditācijas noteikumi”. Piešķirtais finansējums akreditācijas un licencēšanas mērķim indikatīvi tiks sadalīts šādās proporcijās – 70% akreditācijas nodrošināšanai, bet 30% licencēšanas nodrošināšanai, bet precīzākas proporcijas noteikt nav iespējams, jo akreditācijas un licencēšanas funkcijas komisijai un Centram savstarpēji pārklāsies, kā arī akreditācijas un licencēšanas gadījumu proporcijas ir mainīgs faktors, kas atkarīgs no augstākās izglītības iestāžu iesniegtajiem pieteikumiem. | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Projekts tiks īstenots esošā budžeta ietvaros, tādējādi tas neietekmē valsts budžetu un pašvaldību budžetus. | | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts tika apspriests ar Centru, Latvijas Studentu apvienības pārstāvjiem un Augstākās izglītības kvalitātes nodrošināšanas padomi. Konceptuāli ir atbalstīta projekta virzība. |
| 2. | Sabiedrības līdzdalība projekta izstrādē | Centrs sniedzis priekšlikumus grozījumiem. |
| 3. | Sabiedrības līdzdalības rezultāti | Projekta izstrādē ņemti vērā Centra priekšlikumi. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Centrs, Studiju akreditācijas komisija, Augstākās izglītības padome, Augstākās izglītības kvalitātes nodrošināšanas padome, Izglītības un zinātnes ministrija, Izglītības kvalitātes valsts dienests, augstskolas un koledžas. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Izmaiņas primāri saistītas ar Centra, Augstākās izglītības padomes un Studiju akreditācijas komisijas darba organizāciju.  Jaunas institūcijas izveide, esošu institūciju likvidācija vai reorganizācija nav paredzēta. |
| 3. | Cita informācija | Nav. |

*Anotācijas IV un V sadaļa - projekts šo jomu neskar*.

Izglītības un zinātnes ministrs Kārlis Šadurskis

Vizē: Valsts sekretāre Līga Lejiņa

Depkovska 67047772

[anita.depkovska@izm.gov.lv](mailto:anita.depkovska@izm.gov.lv)

1. Eiropas augstākās izglītības kvalitātes nodrošināšanas reģistrs *(European Quality Assurance Register for Higher Education)* izveidots 2008.gada martā, kura galvenais uzdevums ir sniegt sabiedrībai skaidru un ticamu informāciju par Eiropas kvalitātes nodrošināšanas aģentūru darbību, tādejādi, veicinot uzticamību Eiropas augstākajai izglītībai. Reģistrs ir publiski pieejams tīmekļa vietnē <http://www.eqar.eu>. Reģistra mērķi ir uzlabot aģentūru sniegto pakalpojumu kvalitāti, veicināt aģentūru savstarpēju uzticību un paļāvību, nodrošināt iespēju augstskolām izvēlēties starp dažādām aģentūrām (ja tas nav pretrunā ar nacionālo normatīvo regulējumu), kā arī palielināt uzticamību augstskolu kvalitātes garantijām, tādējādi, veicinot arī studentu mobilitāti un savstarpējo grādu un kvalifikāciju atzīšanu. [↑](#footnote-ref-1)
2. Boloņas process sākās 1999. gada 19. jūnijā, kad 29 Eiropas valstu izglītības ministri (t.sk. Latvija) parakstīja Boloņas deklarāciju. Šobrīd dalībvalstu skaits sasniedzis 48. Boloņas procesa virsmēŗkis, izveidojot Eiropas augstākās izglītības telpu, nodrošināt augstākās izglītības sistēmu salīdzināmību un saskaņotību, ar nolūku veicināt iedzīvotāju mobilitāti, nodarbināmību un Eiropas augstākās izglītības starptautisko konkurētspēju. <http://www.ehea.info/> [↑](#footnote-ref-2)
3. Standarti un vadlīnijas kvalitātes nodrošināšanai Eiropas augstākās izglītības telpā *(Standards and Guidelines for Quality Assurance in the European Higher Education Area)* pieņemti par augstāko izglītību atbildīgo ministru samītā 2015.gada maijā, Erevānā, Armēnijā, un to izstrādāja darba grupa, kuras sastāvā ir pārstāvji no Eiropas asociācijas kvalitātes nodrošināšanai augstākajā izglītībā, Eiropas Studentu asociācijas, Eiropas Universitāšu asociācijas, Eiropas Augstākās izglītības institūciju asociācijas. Standartu un vadlīniju kvalitātes nodrošināšanai Eiropas augstākās izglītības telpā pilns teksts angļu valodā: <http://www.enqa.eu/wp-content/uploads/2015/11/ESG_2015.pdf> [↑](#footnote-ref-3)
4. <https://m.likumi.lv/doc.php?id=267069> [↑](#footnote-ref-4)
5. “Globalizācija, ekonomikas integrācija un lielāka mobilitāte augstākās izglītības un profesionālajā jomā palielināja nepieciešamību profesionālās kvalifikācijas atzīšanai ārpus tās valsts robežām, kurā tā iegūta. Izglītības attīstības pamatnostādnes 2014.–2020.gadam paredz izveidot starptautiski konkurētspējīgu nacionālo augstākās izglītības kvalitātes nodrošināšanas institūciju un atbalsta pasākumus tās iekļūšanai EQAR kā akreditācijas institūcijai ne vēlāk kā līdz 2018.gadam. Nacionālo aģentūru plānots izveidot 2015.gadā, izveides izmaksas sedzot no valsts budžeta līdzekļiem. EQAR aģentūras izmantošana akreditācijā veicinās augstākās izglītības kvalitātes kultūras76 attīstību atbilstoši labākajiem standartiem EAIT, vienlaikus palielinās uzticamību Latvijas augstākajai izglītībai un tajā iegūtajiem diplomiem, kā arī palīdzēs veidot kontaktus ar partneriem ārvalstīs, tādejādi sekmējot starptautisko sadarbību. [↑](#footnote-ref-5)